INVL Asset Management

UAB „INVL Asset Management“ – licencijuota Lietuvos turto valdymo bendrovė, kuri teikia pensijų fondų, investicinių fondų, privataus kapitalo bei investicinių portfelių valdymo paslaugas. UAB „INVL Asset Management“ priklauso AB "Invalda INVL".

„INVL Asset Management“ valdomi pensijų fondai

Bendrovė valdo 8 antros ir 5 trečios pakopos pensijų fondus. Pateikiamas pensijų fondų, kuriuos valdo bendrovė „INVL Asset Management“, sąrašas.

„INVL Asset Management“ valdomi investiciniai fondai

„INVL Asset Management“ valdo šiuos Lietuvoje licencijuotus suderintuosius fondus: „INVL Baltijos fondas“ ir „INVL sudėtinis fondas“. Investicinį fondą „INVL sudėtinis fondas“ sudaro šie subfondai: „INVL besivystančios Europos obligacijų subfondas“, „INVL besivystančios Europos be Rusijos TOP20 subfondas“, „INVL Rusijos TOP20 subfondas“, „INVL besivystančių pasaulio rinkų obligacijų subfondas“. Taip pat bendrovė valdo investicinius fondus „INVL besivystančių pasaulio rinkų obligacijų subfondas“ ir „INVL absoliučios grąžos subfondas“. 
Remiantis Lietuvos banko 2018 m. I pusmečio „Lietuvos II ir III pakopos pensijų fondų bei KIS rinkos apžvalga“, vertinant Lietuvoje registruotus investicinius fondus, 2018 metų birželio 30 dieną UAB „INVL Asset Management“ valdomuose fonduose buvo daugiausiai dalyvių – virš 5,6 tūkst. dalyvių. Bendrovė užėmė 84,3 proc. rinkos. Kaip nurodoma UAB „INVL Asset Management“ svetainėje, bendrovės valdomi investiciniai fondai platinami Lietuvoje, Latvijoje, Skandinavijos šalyse bei Vokietijoje.

„INVL Asset Management“ alternatyvios investicijos

Bendrovė valdo šiuos informuotiesiems investuotojams skirtus investicinius fondus: „INVL Baltijos miškų fondas I“, „INVL Partner Energy and Infrastructure Fund“, „INVL Baltic Sea Growth Capital Fund“, „INVL Special Opportunities Fund“. 
Taip pat bendrovė valdo uždaro tipo investicines bendroves „INVL Technology“ ir „INVL Baltic Real Estate“, kurių akcijos yra kotiruojamos „Nasdaq Vilnius“ biržoje. 
Nuo 2018 m. vasario „INVL Asset Management“ priklauso kontrolinis privačios skolos srityje veikiančios turto valdymo bendrovės „Mundus“ akcijų paketas. „Mundus“ valdo du informuotiesiems investuotojams skirtus investicinius fondus: „Mundus Bridge Finance“ ir „Mundus Mezzanine I“
Taip pat bendrovė valdo profesionaliems investuotojams skirtą investicinį fondą „INVL Baltic Sea Growth Fund“. Pritraukęs 106 mln. eurų, 2019 m. vasarį šis fondas tapo didžiausiu privataus kapitalo investiciniu fondu Baltijos šalyse.

„Invalda INVL“ grupė

Turto valdymo bendrovės AB „Invalda INVL“ („Invalda INVL“ grupė) veiklos pradžia – 1991 metai. Nuo 1995 metų jos akcijomis prekiaujama Vilniaus vertybinių popierių biržoje. Remiantis oficialioje grupės svetainėje internete pateikiama informacija, grupei be UAB „INVL Asset Management“ taip pat priklauso šios turto valdymo bendrovės: UAB FMĮ „INVL Finasta“, UAB „INVL Asset Management“ (Latvija) ir UAB „INVL Farmland Management“. Grupės bendrovėms patikėto valdyti turto vertė 2018 m. antroje pusėje siekė virš 650 mln. eurų.
„Invalda INVL“ 2014 metais įsigijo bendroves „MP Pension Funds Baltic“ ir „Finasta Asset Management“ Lietuvoje, o 2015 m. pradžioje bendrovę „Finasta Asset Management“ Latvijoje. Ši bendrovė Lietuvoje ir Latvijoje nuo 2015 m. kovo veiklą vykdo „INVL Asset Management“ pavadinimu.
2015 m. spalio pabaigoje grupės bendrovės „INVL Asset Management“, „MP Pension Funds Baltic“ ir „INVL fondai“ buvo sujungtos ir rinkoje toliau veikė bendrovė „INVL Asset Management“.